“Bu haqda hozircha o‘ylab ko‘rilgani yo‘q”. O‘zbekistonda 25-dekabrdan karantin kuchayishi haqidagi mish-mishlarga munosabat bildirildi

So‘nggi vaqtlarda ijtimoiy tarmoqlarda 25-dekabrdan O‘zbekistonda karantin choralari kuchaytirilishi haqidagi gaplar tarqaldi. Mazkur holat bo‘yicha Sog‘liqni saqlash vazirligiga yo‘llangan savollar yuzasidan Sanitariya-epidemiologik osoyishtalik va jamoat salomatligi xizmati boshlig‘i o‘rinbosari, tibbiyot fanlari doktori Nurmat Otabekov javob berdi.

“Xalqimizda ‘niyatga yarasha beradi’ degan gap bor, bilmadim, ba’zi shaxslar bu kabi mish-mishlarni yaxshi niyatda tarqatishyaptimi yoki doim shunday ‘sovuq’ niyat qilishga o‘rganib qolishganmi.
Deylik, karantin tadbirlari qaytadan kuchaytirilsa, aniqroq aytganda, uydan chiqish, ishga borish, harakatlanish, qo‘yingki, shu kabi barcha erkinliklar chegaralansa, bundan kimga va qanday naf? Dunyo hamjamiyatida vaziyat o‘ta og‘ir bo‘lib turgan bir paytda va yurtimizda karantin tadbirlarining birmuncha yumshatilishi mavjud epidemik vaziyatga salbiy ta’sir qilishi mumkinligini to‘liq anglagan holda Respublika maxsus komissiyasining cheklov tadbirlarini birmuncha yumshatishga qaror qilgani bu pandemiyani jilovlash tadbirlariga jalb etilgan sohalarga katta ishonch namunasi, desak xato bo‘lmaydi.
Albatta, bu kabi qarorlar qabul qilinishidan oldin barcha shart-sharoitlar o‘rganib chiqiladi, yuzaga kelishi mumkin bo‘lgan muammolar va ularning yechimi bo‘yicha imkoniyatlar tarozining ikki pallasiga qo‘yiladi, har tomonlama hisob-kitoblar qilinadi, eng asosiysi, xalqning kayfiyati, sharoiti, imkoniyatlari va muammolari har tomonlama o‘rganiladi.
Ta’kidlanganlardan kelib chiqib, yuqoridagi kabi mish-mishlarni tarqatayotgan shaxslarga aytmoqchimiz: xalqni besaranjom qilib, chalg‘itib, qo‘rqitib yoki xavotirga solib baraka topmaysiz. Respublika maxsus komissiyasi a’zolari esa karantin tadbirlarini kuchaytirish haqida hozircha o‘ylab ko‘rishmadi. Negaki, bugun bu kabi cheklovlar haqida o‘ylash uchun umuman asos yo‘q, yurtimizda koronavirus kasalligi bo‘yicha barqaror epidemik vaziyat hukm surmoqda”, — deydi Nurmat Otabekov.
Avvalroq O‘zbekiston Sog‘liqni saqlash vazirligi koronavirusning yangi shtammi haqida ilk bor ma’lumot bergani hamda sobiq vazir Alisher Shodmonov gidroksixloroxin AQSh prezidenti maqtagani uchun sotib olingani haqida xabar berilgandi.